**Iubito, m-am dus**

*Aurora Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascultă cum cântă pământul

Cum visele reci mă dor

Și-n frunze șuieră vântul

Un pic, iubito, şi mor!

Simt freamăt și-o grea apăsare

Iar îngerii cântă în cor

Azi soarele nu mai răsare

Un pic, iubito, şi mor!

Inima mea se stinge în piept

Şi simt un ultim fior

Pe doamna cu coasa o-aştept

Un pic, iubito, şi mor!

Când toamna se lasă tristă

Şi ploaia se scurge-n uluc

E semn că moartea există

Iubito, un pic şi mă duc.

Când ultimul strop de ulei

Din candela vieţii s-a scurs

E semn c-am pornit pe alei

Eu gata, iubito, m-am dus.